Uoči utakmice Hrvatske i Mađarske na Poljudu Split je pun policije, a iz svih krajeva Hrvatske stigla je specijalna policija. Ispred svakog hotela u kojem se nalaze mađarski navijači nalaze se minimalno dva policajca koji paze da sve prođe bez nereda, a uz njih je i minimalno jedan policijski kombi. Također, u cijelom gradu, na svim važnijim punktovima nalaze se policijske snage, a posebno na rivi i u blizini stadiona.

Kako tvrdi Večernji list koji se poziva na izvore bliske policiji, pod posebnom prismotrom su trafostanice koje napajaju Poljud strujom. Razlog je taj što je do policije stigla informacija da pojedinci žele izvesti diverziju kako bi Poljud ostao bez struje tijekom utakmice.

Podsjetimo, današnja utakmica je povratak vatrenih na Poljud nakon četiri godine i utakmice s Italijom kada je iscrtana svastika na travnjaku splitskog stadiona. Rasprodan stadion u rekordnom roku dokaz je da je Split uz vatrene, a nadamo se kako pojedinci neće pokvariti tu sliku.

Splitska policija: Nemamo takvih informacija

Spomenimo da smo upitali splitsku policiju o ovom događaju, no potvrdu da je postojao ili postoji plan “diverzije” na trafostanice nismo dobili.